text: Boeings Dreamliner får fast afgang fra Billund
  20 februar 2014 kl. 09.53
  Boeings supermoderne Dreamliner-fly bliver fast inventar i Billund Lufthavn. Star Tour indsætter Dreamlineren til direkte ture mellem Billund og Phuket i Thailand.
  Dreamlineren flyver første gang direkte fra Billund til Phuket i Thailand den 27. december 2014.
  Derefter er der planlagt afgange til Phuket fra Billund hver 14. dag frem til 7. marts 2015.
  Kjeld Zacho Jørgensen, administrende direktør i Billund Lufthavn, ser Star Tours satsning på nye moderne long-haul fly som et godt eksempel på, hvordan charterbranchen formår at forny sig, og han er overbevist om, at mange vestdanske flyentusiaster vil finde vej til Billund Lufthavn næste vinter for at få et glimt af det nye superfly.
  Hos Star Tour udtrykker salgsdirektør Stig Elling stolthed over at være først med Dreamlineren.
  - Vi satser stort på Dreamlinerflyene i fremtiden, og vil gradvist få flere og flere afgange med den flytype, fordi den er mere miljørigtig og sætter nye standarder for flyoplevelsen, siger Stig Elling.
  Udover Billund-Phuket får Star Tour næste vinter to andre non stop afgange fra København til henholdsvis Jamaica og Den Dominikanske Republik.
  